"धिये! टैम कड्ढियै ञ्यानें गी मिली-गिली जा करेआं की जे ओह् तेरे कन्नै बड़े गिज्झे दे न। मत समझी बवें जे जिस कन्नै नाता हा ऊऐ नेईं रे’ई फ्ही उस घरै कन्नै मोह् बी कैह्दा? तूं औंदी रौह्गी तां कुश्बा में समां पाइयै कृष्णा गी भुल्ली गै जां। उ’आं उस नेई सरबन नूंह् कुत्थै लब्भनी ऐ मिगी? मूंह् न्हेरै गै चाही दा गलास लेइयै मिगी सुत्ती दी गी ठोआलदी होंदी ही। पैर बन्दियै चाह् हत्थ फड़कान्दी ही ते फ्ही रसोई च जाइयै न्हारी बनाई-तनाइयै बलभद्र गी खलाई-पलेआइयै दफ्तर टोरदी ही ते असें दौनें जीएं दे खाई-पी लैने परैन्त गै अपना जात नाला करदी ही। सगन्ध ऐ जे कदें मेरे अग्गै उच्ची बोल्ली होऐ। में केईं वारी उसी चंगी-माड़ी बी आक्खी होग, परे जने दी बच्ची, ने कदें उबड़ी नज़र नेईं ही चुक्की। खरा, परमेसर उसी अपने चरणें च थाह्र देऐ। असें बी कदूं इत्थैं गै बे’ई रौह्ना ऐ?"